เลขาฯ สมช. เผยสาธารณสุขเตรียมประกาศลดสถานการณ์ความรุนแรงโควิดในประเทศ หลังพบหลายพื้นที่เริ่มเข้าสู่ภาวะปกติ ขณะ ศบค.เตรียมพิจารณารูปแบบการจัดกิจกรรมช่วงเทศกาลสงกรานต์สัปดาห์หน้า
พล.อ.ณัฐพล นาคพาณิชย์  เลขาธิการสภาความมั่นคงแห่งชาติ หรือ สมช. เปิดเผยถึงแนวทางการพิจารณาผ่อนคลายมาตรการในช่วงวันหยุดเทศกาลสงกรานต์ ประจำปี 2564 ว่า พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม มีความห่วงใยต่อภาคเศรษฐกิจและการท่องเที่ยว หากสามารถผ่อนคลายมาตรการหลังสถานการณ์แพร่ระบาดของโรคโควิด-19 คลี่คลาย ให้กับประชาชนได้จะเป็นการช่วยการกระตุ้นเศรษฐกิจในประเทศ สมช. และศบค. ได้มอบหมายให้กระทรวงสาธารณสุขพิจารณาสถานการณ์การแพร่ระบาดของโรคโควิด-19 เบื้องต้นมีแนวโน้มจะสามารถผ่อนคลายได้ จึงประสานไปยังกระทรวงวัฒนธรรม กระทรวงการท่องเที่ยวและกีฬา ให้พิจารณารูปแบบการจัดกิจกรรมในช่วงเทศกาลสงกรานต์ที่เหมาะสม และปลอดภัยไม่ให้มีการแพร่ระบาดในช่วงจัดงานสงกรานต์ เพื่อนำเสนอต่อที่ประชุม ศบค. ชุดใหญ่ในวันที่ 19 มีนาคมนี้         ทั้งนี้ในช่วงเวลาที่ผ่านมา ศบค. ได้ประเมินสถานการณ์ที่จะผ่อนคลายในการจัดกิจกรรมต่างๆ โดยดูความพร้อมของหน่วยงานภาครัฐที่กำกับดูแลมาตรการป้องกันโรคโควิด-19 ควบคู่กับความพร้อมของผู้ประกอบการและผู้ที่จัดกิจกรรมต่างๆ ว่ามีมาตรการผ่อนคลาย หรือมีความเข้าใจมาตรการต่างๆที่ภาครัฐกำหนดหรือไม่ ที่สำคัญต้องประเมินความพร้อมของประชาชน ซึ่งภาพรวมทุกภาคส่วนมีความรู้ความเข้าใจกับโรคโควิด-19 เชื่อว่าทุกส่วนจะมีการเฝ้าระวังได้เป็นอย่างดี จึงไม่มีความกังวล         สำหรับสถานการณ์การแพร่ระบาดของโรคโควิด-19 ของไทยในปัจจุบัน พบว่าหลายพื้นที่มีการปรับลดระดับการเฝ้าระวังให้เข้าสู่ภาวะปกติเกือบทุกจังหวัดแล้ว คาดว่าในวันที่ 1 เมษายนนี้ กระทรวงสาธารณสุข จะประกาศลดสถานการณ์ความรุนแรงเหลือจังหวัดที่ควบคุมและเฝ้าระวังเป็นพิเศษประมาณ 1-2 จังหวัด เช่น จังหวัดสมุทรสาคร ที่ต้องอยู่ในความควบคุมต่อไป ส่วนการเดินทางของประชาชนไม่มีข้อกำหนดหรือข้อห้ามเพิ่มเติม แต่ยังคงต้องขอความร่วมมือประชาชนให้ ระมัดระวังและปฏิบัติตามมาตรการของกระทรวงสาธารสุขอย่างเคร่งครัด         เลขาธิการ สมช. เปิดเผยว่า นายกรัฐมนตรี ยังได้เน้นย้ำไปยังหน่วยงานด้านความมั่นคงทั้งกระทรวงมหาดไทย กระทรวงกลาโหม สำนักงานตำรวจแห่งชาติ และหน่วยงานที่กำกับดูแลพื้นที่บริเวณตามชายแดน ให้เข้มงวดเฝ้าระวังการลักลอบเข้ามาของแรงงานอย่างผิดกฎหมายตามทางช่องทางธรรมชาติ เพื่อป้องกันไม่ให้เกิดการแพร่ระบาดในประเทศไทยเพิ่มขึ้น